*Projekts*

**LATVIJAS REPUBLIKAS MINISTRU KABINETS**

2021. gada Noteikumi Nr.\_\_

Rīgā (prot. Nr. . §)

**Eiropas Savienības Atveseļošanas un noturības mehānisma plāna īstenošanas un uzraudzības kārtība**

*Izdoti saskaņā ar Likuma par budžeta*

*un finanšu vadību 19.3 panta otro daļu*

1. **Vispārīgie jautājumi**
2. Šie noteikumi nosaka:
   1. Eiropas Savienības Atveseļošanas un noturības mehānisma plāna (turpmāk – ANM plāns) īstenošanas un uzraudzības kārtību;
   2. nepieciešamās informācijas sistēmas izveides un izmantošanas kārtību;
   3. ANM plāna īstenošanā iesaistīto institūciju tiesības pieprasīt un saņemt tiešu pieeju datiem valsts informācijas sistēmās tādā apjomā, kāds nepieciešams un kādā to paredz Ministru kabinets attiecīgo pienākumu izpildei.
3. ANM plāna īstenošanas un uzraudzības uzdevumu izpildi nodrošina šādas atbildīgās institūcijas:
   1. Finanšu ministrija:
      1. atbildīgā iestāde par ANM plāna koordinatora funkcijas īstenošanu;
      2. atbildīgā iestāde par ANM plāna revīzijas koordinatora funkcijas īstenošanu;
   2. nozares ministrija, tai skaitā Valsts kanceleja – atbildīgā iestāde par ANM plāna ietvaros resorā plānotās reformas un investīcijas īstenošanu;
   3. Centrālā finanšu un līgumu aģentūra:
      1. atbildīgā iestāde par ANM plāna reformas un investīcijas īstenošanas pārbaudēm un investīciju projektu iesniegumu atlasi, ja to paredz attiecīgie investīcijas īstenošanas Ministru kabineta noteikumi;
      2. lai nodrošinātu ar ANM plāna īstenošanu un uzraudzību saistīto un no Eiropas Komisijas pieprasīto datu un informācijas vienotu apkopošanu, atbildīgā iestāde par Kohēzijas politikas fondu vadības informācijas sistēmas (turpmāk – KPVIS) pielāgošanu ANM plāna īstenošanas vajadzībām un šīs sistēmas uzturēšanu;
   4. Iepirkumu uzraudzības birojs - atbildīgā iestāde par ANM plāna ietvaros plānoto iepirkumu pirmpārbaužu veikšanu.
4. ANM plāna finansējuma saņēmējs (turpmāk – finansējuma saņēmējs) šo noteikumu izpratnē ir fiziskā vai juridiskā persona, tai skaitā tiešās vai pastarpinātās pārvaldes iestāde, atvasināta publiska persona, cita valsts iestāde, kura saskaņā ar ANM plānu un, ievērojot Ministru kabineta lemto, ir apstiprināta par finansējuma saņēmēju.

4. Šo noteikumu 2. punktā minētās iestādes darbojas saskaņā ar šajos noteikumos noteikto kārtību, tai skaitā ievērojot Eiropas Komisijas un Latvijas Republikas Atveseļošanas un noturības mehānisma finansēšanas nolīgumā noteikto.

5. Šo noteikumu 2. punktā minētajām iestādēm ir pieejama ar ANM plāna īstenošanu saistītā dokumentācija, nodrošinot šajos noteikumos minēto ANM plāna īstenošanas un uzraudzības funkciju ticamu un izsekojamu veikšanu.

1. **Atbildīgo institūciju kompetences sadalījums**

6. Finanšu ministrija kā ANM plāna koordinators nodrošina šādu uzdevumu izpildi:

* 1. nodrošina ANM plāna īstenošanas progresa pusgada ziņojuma atbilstoši Eiropas Parlamenta un Padomes Regulas (ES) 2021/241 (2021. gada 12. februāris), ar ko izveido Atveseļošanas un noturības mehānismu (turpmāk – Regula) 27. pantam un maksājuma pieprasījuma ar pavadošiem dokumentiem atbilstoši Regulas 22. pantam iesniegšanu Eiropas Komisijā;
  2. koordinē Eiropas Komisijas saņemtos informācijas pieprasījumus par ANM plāna īstenošanas jautājumiem;
  3. koordinē Regulas 34. pantā noteikto un Eiropas Komisijas sniegto publicitātes prasību vienotu īstenošanu;
  4. sadarbībā ar pārējām šo noteikumu 2. punktā minētajām iestādēm izstrādā vai pielāgo esošās Eiropas Savienības struktūrfondu un Kohēzijas fonda vadlīnijas ANM plāna īstenošanas un uzraudzības uzdevumu izpildei;
  5. sniedz atbalstu šo noteikumu 2.2. apakšpunktā minētajai nozares ministrijai un Valsts kancelejai ar komercdarbības atbalsta kontroles nosacījumiem saistītos jautājumos, nodrošinot komercdarbības atbalsta kontroles institūcijas funkciju - veikt sākotnējo izvērtēšanu par atbildīgo iestāžu sagatavotiem atbalsta programmu vai *ad hoc* atbalsta projektiem atbilstoši Komercdarbības atbalsta kontroles likuma 9. pantā noteiktajam;
  6. saskaņā ar šo noteikumu 9.3. apakšpunktu veic Centrālās finanšu un līgumu aģentūras investīciju projektu iesniegumu atlases ietvaros pieņemto ANM plāna finansējuma piešķiršanas lēmumu apstrīdēšanas iestādes funkcijas izpildi.

1. Finanšu ministrija kā ANM plāna revīzijas koordinators nodrošina šādu uzdevumu izpildi:

7.1. izstrādā ANM plāna revīzijas stratēģiju ANM plāna īstenošanas periodam un uz riska novērtējumu balstītu ikgadēju sistēmas auditu un darbību revīziju plānu;

7.2. sistēmas auditus un darbību revīzijas veic atbilstoši šo noteikumu 7.1. apakšpunktā minētajam plānam, ar mērķi sniegt viedokli par ANM plāna īstenošanai izveidoto iekšējās kontroles sistēmu, kur attiecināms, kā arī ieviestajiem pasākumiem dubultā finansējuma riska, interešu konflikta saskaņā ar Eiropas Parlamenta un Padomes Regulas (ES, Euratom) 2018/1046 (2018. gada 18. jūlijs) par finanšu noteikumiem, ko piemēro Savienības vispārējam budžetam, ar kuru groza Regulas (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 un Lēmumu Nr. 541/2014/ES un atceļ Regulu (ES, Euratom) Nr. 966/2012 61. pantu (turpmāk – interešu konflikts) riska un korupcijas un krāpšanas riska mazināšanai, kā arī veic datu par sasniegto atskaites punktu un mērķu ticamības novērtējumu. Ja revīzijas koordinators identificē trūkumus, atbilstoši kompetencei sniedz priekšlikumus ANM plāna vadības un kontroles sistēmas pilnveidošanai;

7.3. atbilstoši identificētajiem riskiem var veikt papildus revīzijas uzdevumus, kā arī citas pārbaudes saskaņā ar Eiropas Komisijas sniegtajām norādēm ANM plāna īstenošanā;

7.4. nodrošina pastāvīgu šo noteikumu 7.2. un 7.3. apakšpunktā minēto audita rezultātu ievadi KPVIS;

7.5. balstoties uz šajā punktā minētajos auditos gūtajiem secinājumiem un balstoties uz šajā punktā minēto pārbaužu rezultātiem, kā arī balstoties uz citu objektīvu un pieejamu informāciju, šo noteikumu 16. punktā noteiktajā termiņā sagatavo un pievieno veikto auditu apkopojumu KPVIS.

1. Nozares ministrija, tai skaitā Valsts kanceleja:
   1. atbildīga par sava resora ANM plāna investīcijas un reformas noteikto darbību atbilstošu īstenošanu, tai skaitā, par to uzraudzību un risku pārvaldību, veic iekšējās kontroles sistēmas izstrādi, īstenošanu, uzraudzību, tostarp iekšējo auditu, un pilnveidi atbilstoši ANM plāna īstenošanas prasībām. ANM plāna ietvaros noteikto reformu un investīciju atskaites punktu un mērķu sasniegšanu nodrošina attiecīgā nozares ministrija vai Valsts kanceleja atbilstoši ANM plānā noteiktajai kompetencei;
   2. atbildīga par sava resora sniegto datu ticamību, izsekojamību, pamatotību, kā arī nepieciešamības gadījumā nodrošina piekļuvi ar ANM plāna īstenošanu saistītajai informācijai un spēj to uzrādīt šajos noteikumos 2. punktā minētajām iestādēm, tai skaitā Eiropas Komisijai un Latvijas Republikas Atveseļošanas un noturības mehānisma finansēšanas nolīgumā minētajām iestādēm;
   3. nodrošina komercdarbības atbalsta nosacījumu ievērošanu ANM plāna, atbalsta programmu un *ad hoc* atbalsta projektu izstrādē un īstenošanā, izņemot uzraudzību gadījumos, kad komercdarbības atbalstu piešķir un projektu īstenošanas uzraudzību veic Centrālā finanšu un līgumu aģentūra;
   4. atbilstoši Regulas 34. pantam un Eiropas Komisijas sniegtajiem publicitātes nosacījumiem, sniedz informāciju sabiedrībai par ANM plāna reformu un investīciju rezultātiem;
   5. atbilstoši kompetencei sniedz informāciju KPVIS ANM plāna īstenošanas progresa pusgada ziņojuma saskaņā ar Regulas 27. pantu un maksājuma pieprasījuma saskaņā ar Regulas 22. pantu sagatavošanai;
   6. resora ietvaros nodrošina, ka ar ANM plāna īstenošanu saistīto prasību ievērošanu veic finansējuma saņēmējs. Gadījumā, ja konstatē šo prasību neievērošanu, ievērojot šo noteikumu 6.4. apakšpunktā minētajās vadlīnijās noteikto, veic attiecībā pret finansējuma saņēmēju attiecīgas korektīvās darbības.
2. Centrālā finanšu un līgumu aģentūra:
   1. izlases veidā veic pārbaudes, vai ANM plāna īstenošanas ietvaros nav konstatējamas pazīmes par pieļautu interešu konflikta, korupcijas un krāpšanas un dubultā finansējumu situāciju ANM plāna investīciju un reformu īstenošanas ietvaros;
   2. izlases veidā veic ANM plānā definēto atskaites punktu un mērķu, tai skaitā datu ticamības pārbaudes;
   3. saskaņā ar attiecīgajiem investīcijas īstenošanas Ministru kabineta noteikumiem veic investīcijas projektu iesniegumu atlasi un slēdz līgumu vai vienošanos par investīcijas projekta īstenošanu. Nodrošina, ka ar ANM plāna īstenošanu saistīto un šajā punktā minētajā līgumā vai vienošanās noteikto prasību ievērošanu veic finansējuma saņēmējs. Gadījumā, ja konstatē šo prasību neievērošanu, saskaņā ar līgumu vai vienošanos par investīcijas projekta īstenošanu un ievērojot šo noteikumu 6.4. apakšpunktā minētajās vadlīnijās noteikto veic attiecībā pret finansējuma saņēmēju attiecīgas korektīvās darbības;
   4. nodrošina KPVIS ANM plāna ietvaros nepieciešamo un Regulas 22. un 27. pantā minēto datu uzkrāšanu ziņošanai Eiropas Komisijai, tai skaitā KPVIS pielāgošanu ANM plāna īstenošanas vajadzībām, KPVIS uzturēšanu un nepieciešamo KPVIS pieejas tiesību piešķiršanu saskaņā ar Ministru kabineta noteikumiem par KPVIS izveidošanas un izmantošanas 2014. – 2020. gadam noteikto kārtību;
   5. atbilstoši kompetencei sniedz informāciju KPVIS ANM plāna īstenošanas progresa pusgada ziņojuma saskaņā ar Regulas 27. pantu un maksājuma pieprasījuma saskaņā ar Regulas 22. pantu sagatavošanai;
   6. var veikt citas papildus pārbaudes ANM plāna īstenošanas ietvaros, ja tas nepieciešams pārliecības gūšanai, ka ANM līdzekļi ir izmantoti atbilstoši paredzētajam mērķim. Par minēto pārbaužu rezultātiem atbilstoši kompetencei sagatavo ieteikumus nozares ministrijai un Valsts kancelejai.
   7. gadījumos, kad piešķīrusi komercdarbības atbalstu, nodrošina piešķirtā komercdarbības atbalsta nosacījumu ievērošanu projektu īstenošanā un uzraudzību.
3. Finansējuma saņēmējs ir atbildīgs par ANM plāna īstenošanas ietvaros piešķirtā finansējuma izlietošanu atbilstoši tam noteiktajiem nosacījumiem un termiņiem, tai skaitā:
   1. par atskaites punktu un mērķu atbilstošu sasniegšanu, datu ticamību un izsekojamību un nodrošina piekļuvi ar ANM plāna īstenošanu saistītajai informācijai un spēj to uzrādīt šo noteikumu 2. punktā minētajām iestādēm, tai skaitā Eiropas Komisijai un Latvijas Republikas Atveseļošanas un noturības mehānisma finansēšanas nolīgumā minētajām iestādēm;
   2. atbilstoši kompetencei un ievērojot noteiktos termiņus un kārtību, ievada informāciju KPVIS ANM plāna ieviešanas progresa pusgada ziņojuma sagatavošanai saskaņā ar Regulas 27. pantu un maksājuma pieprasījuma sagatavošanai saskaņā ar Regulas 22. pantu;
   3. nodrošina komercdarbības atbalsta nosacījumu ievērošanu, ja attiecināms;
   4. nodrošina nepieciešamo ANM plāna publicitātes prasību ievērošanu;
   5. veic ANM plāna īstenošanas nodrošināšanai nepieciešamās iekšējās kontroles sistēmas pilnveidi vai izstrādi, ja attiecināms;
   6. saskaņā ar līguma vai vienošanos noteikto kārtību atmaksā ANM plāna īstenošanas ietvaros piešķirto finansējumu, ja tas nav izlietots atbilstoši līgumā vai vienošanās noteiktajiem nosacījumiem un termiņiem
4. Iepirkumu uzraudzības birojs nodrošina ANM plāna īstenošanas ietvaros veikto iepirkumu izlases veida pirmspārbaudes, minēto pārbaužu ietvaros izteikto ieteikumu ieviešanas uzraudzību, kā arī šo pārbaužu un ieteikumu statusa ievadi KPVIS.

**III. Valsts budžeta līdzekļu plānošana ANM plāna ieviešanas ietvaros**

1. Valsts budžeta līdzekļus ANM plāna īstenošanai plāno kā dotāciju no vispārējiem ieņēmumiem atbilstoši ANM plānā apstiprinātajai Eiropas Savienības finansējuma summai, Ministru kabinetam apstiprinot ANM plāna reformas vai investīcijas īstenošanas kārtību.
2. Nozares ministrija vai Valsts kanceleja atbilstoši kompetencei, kā arī finansējuma saņēmējs nodrošina, ka ANM plāna finansējums tiek izlietots saskaņā ar Eiropas Savienības un Latvijas Republikas normatīvajiem aktiem un tādējādi neradītu pamatu Eiropas Komisijai lemt par izdevumu neattiecināšanu finansēšanai no ANM plānā paredzētajiem finanšu līdzekļiem.
3. **Ziņojumu un maksājumu pieprasījumu sagatavošanas un iesniegšanas Ministru kabinetā un Eiropas Komisijā kārtība**
4. Centrālā finanšu un līgumu aģentūra veic pastāvīgu ANM plāna īstenošanas uzraudzību saskaņā ar šo noteikumu 2.3.1. apakšpunktā noteikto, nodrošinot, ka KPVIS ir pieejama aktuāla progresa informācija, kā arī veic izlases veida pārbaudes saskaņā ar šo noteikumu 9. punktu un par tām ievada informāciju KPVIS, bet ne vēlāk kā:
   1. līdz kārtējā gada 10. janvārim par veiktajām pārbaudēm līdz iepriekšējā gada beigām;
   2. līdz 10. jūlijam par veiktajām pārbaudēm līdz kārtējā gada 30. jūnijam.
5. Centrālā finanšu un līgumu aģentūra šo noteikumu 14.1. apakšpunktā minētajā termiņā nodrošina, ka KPVIS ir pieejama atbilstoša pamatojoša dokumentācija par sasniegtiem atskaites punktiem un mērķiem, kā arī KPVIS pievieno šādus dokumentus atbilstoši Regulas 22. pantam:
   1. kopsavilkumu par Centrālās finanšu un līgumu aģentūras veiktajām pārbaudēm, tostarp konstatētajiem trūkumiem ANM plāna īstenošanā un veiktajām korektīvajām darbībām, ja attiecināms, tai skaitā Iepirkumu uzraudzības biroja veiktajām iepirkumu pirmspārbaudēm;
   2. atbilstoši kompetencei, Centrālās finanšu un līgumu aģentūras apstiprinātu informāciju pārvaldības deklarācijas sagatavošanai.
6. Finanšu ministrija kā ANM plāna revīzijas koordinators veic pārbaudes atbilstoši šo noteikumu 7.1. apakšpunktā minētam plānam, pastāvīgi vada par tām informāciju KPVIS un sagatavo apkopojumu par veiktajām pārbaudēm, tas ir, līdz kārtējā gada 10. janvārim par veiktajiem auditiem līdz iepriekšējā gada beigām, pievienojot to KPVIS.
7. Nozares ministrija, tai skaitā Valsts kanceleja, ņemot vērā šajos noteikumos minēto pārbaužu rezultātus, kā arī ņemot vērā finansējuma saņēmēja ievadīto informāciju KPVIS, atbilstoši šo noteikumu 8. punktā noteiktajai kompetencei, līdz kārtējā gada 25. janvārim un līdz 25. jūlijam ievada informāciju par ANM plāna īstenošanas progresu un tā ietvaros sasniedzamajiem atskaites punktiem un mērķiem, līdz 25. janvārim sniegtajai informācijai pievienojot šādus dokumentus atbilstoši Regulas 22. pantam:
   1. kopsavilkumu par ANM plāna īstenošanas ietvaros veiktajām pārbaudēm, tostarp konstatētajiem trūkumiem un veiktajām korektīvajām darbībām, Iepirkumu uzraudzības biroja veiktajām iepirkumu pirmspārbaudēm, ja attiecināms;
   2. attiecīgās nozares ministrijas, tai skaitā Valsts kancelejas, apstiprinātu informāciju pārvaldības deklarācijas sagatavošanai.
8. Finanšu ministrija kā ANM plāna koordinators apkopo saskaņā ar šo noteikumu 14. - 17. punktu KPVIS ievadīto informāciju un attiecīgi līdz kārtējā gada 1. martam un 1.septembrim iesniedz izskatīšanai Ministru kabinetā pusgada ziņojumu, kurā iekļauj informāciju par ANM plāna īstenošanas progresu.
9. Pēc šo noteikumu 18. punktā minētā ziņojuma izskatīšanas Ministru kabinetā, Finanšu ministrija kā ANM plāna koordinators atbilstoši Regulas 27. pantam iesniedz Eiropas Komisijā attiecīgi līdz kārtējā gada 30. aprīlim un 15. oktobrim ANM plāna ieviešanas progresa pusgada ziņojumu, tai skaitā kopīgo rādītāju progresu.
10. Finanšu ministrija kā ANM plāna koordinators, balstoties uz KPVIS ievadīto informāciju un saskaņā ar Padomes īstenošanas lēmumā noteikto indikatīvo maksājumu grafiku un Regulas 22. pantu, sagatavo un iesniedz Eiropas Komisijā šādus dokumentus:
    1. maksājuma pieprasījumu ar atskaites punktu un mērķu sasniegšanas pamatojošiem dokumentiem;
    2. kopsavilkumu par veiktajām pārbaudēm, tostarp konstatētajiem trūkumiem un korektīvajām darbībām, tai skaitā Finanšu ministrijas kā revīzijas koordinatora apkopojumu par veiktajiem auditiem;
    3. pārvaldības deklarāciju par to, ka līdzekļi ir izmantoti paredzētajam mērķim, iesniegtā informācija ir pilnīga, precīza un ticama un, ka ieviestās kontroles sistēmas sniedz vajadzīgās garantijas, ka līdzekļi tikuši pārvaldīti saskaņā ar visiem piemērojamiem noteikumiem, jo īpaši noteikumiem par izvairīšanos no interešu konfliktiem, krāpšanas novēršanu, korupciju un dubultu finansēšanu no mehānisma vai citām Savienības programmām saskaņā ar pareizas finanšu pārvaldības principu.
11. Finanšu ministrija kā ANM plāna koordinators informē Ministru kabinetu nākamā pusgada ziņojumā par izmaiņām ANM plāna progresa ziņojumā vai maksājuma pieprasījumā un saistošā informācijā, kas veiktas vai nepieciešamas, ņemot vērā Eiropas Komisijas sniegtās norādes.
12. **Noslēguma jautājums**
13. Par ANM noslēguma progresa ziņojuma par 2026. gadā veiktajām darbībām izstrādes kārtību, tai skaitā termiņiem, ņemot vērā Regulas 20. panta 4. punkta d) apakšpunktā minēto attiecināmības termiņu, Finanšu ministrija kā ANM plāna koordinators atsevišķi informē ANM progresa ziņojuma izstrādē iesaistītās iestādes un sniedz informāciju par laika grafiku ANM noslēguma pusgada progresa ziņojuma sagatavošanai.

Ministru prezidents A.K. Kariņš

Finanšu ministrs J. Reirs